Naguitreike: Besoekers en medewerkers vertel van hul ervaringe on Straatwerk
[postdate d]	[postdate M]	Naguitreike: Besoekers en medewerkers vertel van hul ervaringe
Written by admin	"Vrydagaand het ons aangesluit by Straatwerk. Ons is oorweldig deur die gasvrye ontvangs, energie, toewyding, blymoedigheid en liefde. Ons is ingelei in die bedieninge, het saam ge-worship en twee keer in die loop van die aand/nag saam uitgereik. Daar is soveel respek en waardering op die strate vir hierdie bediening. Die fokus is nie op preek en bekeer nie, maar op die bring van die liefde van Christus, Christus Self, in woorde en dade van diens en gee."
Besoekers van Montagu
"Hoe surreal is dit? Ek staan in die middel van die stad wat ek soos die palm van my hand ken met 'n bright bib aan wat sê: Valuable to Jesus – STOP abuse, prostitution and pornography. Ek bly al vir jare in die stad en ek het gewonder of hierdie straatuitreike en bib-draery regtig effektief is (dit was my tweede uitreik). Ons groep was besig om te bid toe ek drie manne aangestap sien kom. Regte metro-stadsmanne, wellgroomed en reg vir die aandjie uit. Hulle het doodstil by ons kom staan en gewag totdat ons klaar gebid het, alhoewel hulle oënskynlik gelyk het soos mense wat nie gebed nodig het nie.
Hulle het hulleself voorgestel en genoem waarvoor ons kon bid. 'n Oomblik waar ek 'n Goddelike afspraak kon sien. Reg voor my oë. Ek in my bright bib. En ek kan nie glo dat dit so 'n impak kan maak nie. "Ek weet nie wanneer laas ek soveel gebid het nie … en geen van die gebede was vir myself nie. "Bright bibs, straatuitreike en bid BO!"
Kom raak deel van die bright bib en bid BO spanne. Kontak ons by 021 930 8055, of lisa@straatwerk.org.za
Die span is gereed om uit te reik na vroue vasgevang in prostitusie.
Die span van Montagu gereed om met rolstoel en al die
strate van Kaapstad aan te durf.
[postdate d]	[postdate M]	Aksie Immanuel in aksie
God het ons nooit gevra om die wêreld te red nie – want Hy het dit reeds oorwin. Hy het ons gevra om te deel wat ons ontvang het – DIE WAARHEID.
Johannes 8:32 "…en julle sal die waarheid ken, en die waarheid sal julle vry maak…"
Die Aksie Immanuel-span van 2013 het bestaan uit sowat 30 vrywilligers tussen die ouderdomme van 11 en 70 jaar. Ons het almal saam by Straatwerk se hoofkantoor gebly, en ons het gefunksioneer as 'n geestelike familie onder een dak. As die liggaam van Christus het ons beweeg en asemgehaal as een.
Ons is die geleentheid gegee om ons eie gejaagde wêreld vir 'n rukkie totsiens te wuif en om onder die leiding van die Here te fokus op ander mense se realiteite wat hulle daagliks in die gesig staar.
Ons het in verskillende spanne uitgereik op die strate van na die stories van mense wat graag met ons wou deel. Maar hoe vind 'n mens die regte woorde om deur te dring na die harte van gebroke mense wat so hard geword het?
Daar was een ontmoeting wat ingeprent is in my gedagtes. Ek het 'n jong tienermeisie, wat betrokke is in prostitusie, op straat ontmoet. Ek het haar met ope arms omhels, en in plaas daarvan dat ons gesels het, het sy begin huil. Jare van swaarkry en hartseer het in die vorm van trane oor haar wange geloop. Toe haar warm trane by my rug afrol, het ek oor en oor gefluister: "God het jou lief … God het jou lief …"
Aksie Immanuel was 'n tyd van hande vat en uitreik na diegene wat gewoonlik ongesiens by ons verbygaan, mense waaraan
ons nie eens tweemaal sou dink nie en maklik sou kon ignoreer.
Dankie aan almal wat dit moontlik gemaak het.
Kerspartytjie: Die kinders van Heideveld het hope pret by hulle Kersfeespartytjie.
Links: Almal ontspan lekker onder die bome in De Waalpark vir Ophelp Projekte se jaareindfunksie. Regs: Straatwerk se Fourie Truter
oorhandig 'n spesiale toekenning vir uitstaande werk in 2013 by Ophelp Projekte, aan Aubrey Dambusa.
Dit was 'n aand om te onthou by Radio Tygerberg 104fm toe van die Aksie Immanuel-spanlede hulle getuienisse deel.
En hier gaan hulle – uitreikspanne, gewapen met yskoue mineraalwater, vaar die strate van Kaapstad in.
Vroue is bederf met geskenkbewyse van PEP Stores en
kospakkies van CCFM! Dit was regtig Kersfees.
[postdate d]	[postdate M]	'n Paar tweedehandse flip-flops of sonbrille vir jou verjaardag…
Written by admin	Nou die dag toe voel dit soos my verjaardag in Badsberg Close, alhoewel dit nie was nie. Ek het die mooiste briefie gekry met die woorde: "Lisa, I love you. You are my best friend. I hop (in plaas van "hope") you will come to visit.
I love you my best friend. From David." Ek kon sien dat hy tientalle kere die uitveër moes nadertrek om die briefie tot op hierdie standaard te kry. Net daarna het Tammy na my toe gekom en vir my drie onkruid blommetjies gebring wat sy iewers gepluk het toe sy van die skool af geloop het.
Lewena (ons huismamma) het so 'n tydjie terug verjaar en een van die kinders het vir haar die pragtigste verjaardagkoek geteken en teen haar kamerdeur geplak. Saam met die "Happy Birthday", en "love you sis, Lewena", was daar ook die waarskuwing: "Don tyk it ov". En glo my, niemand van ons het dit gewaag nie en die prent is steeds teen die deur. Verjaardag of nie, die kinders laat ons altyd baie spesiaal voel.
Die meeste van die kinders se verjaardae lyk 'n bietjie anders…hulle kom fluister gewoonlik skaam dat dit vandag hulle verjaardag is. Geen koek, geen geskenk en geen partytjie nie. Meeste van hulle is al gewoond aan die leë beloftes van "party packets" en geskenke of nuwe klere.
Jesaja 43: 1b – "Ek het jou op jou naam geroep, jy is Myne."
[postdate d]	[postdate M]	'Mens verkoop nie iets waarvoor jy lief is nie'
Written by admin	Sy is vriendelik, energiek, interessant en 'n simbool van 'n God wat mense se lewens heeltemal kan nuut maak, maar dit was nie altyd so nie…
Amanda het in Ravensmead grootgeword en op 24-jarige ouderdom begin flankeer met dwelms. Sy was nie 'n gebruiker nie, maar 'n dwelm-koerier regoor Suid-Afrika. Sy is gevang en het ses jaar tronkstraf ontvang waarvan sy drie en 'n half jaar moes uitdien. Op 29-jarige ouderdom was sy moedeloos en depressief en het begin om dwelms te gebruik. Een ding het na 'n ander gelei en sy het betrokke geraak in prostitusie om haar dwelmgewoonte te finansier.
Ontmoet vir Amanda, 'n baie getroue medewerker:
Waar het jy van Straatwerk gehoor?
Ek het Straatwerk se mense gesien toe ek nog besig was om verkeerde draaie te loop. Nadat ek die Here ontmoet het, het 'n pastoor in Brooklyn vir my genoem dat daar uitreike van Straatwerk is waaraan ek kon deelneem.
Hoe het jy betrokke geraak by Straatwerk?
Ek het Straatwerk se kantoor gebel en ek het begin om saam uit te reik. Ek glo dat die Here die passie vir die uitreike na vroue wat vasgevang is in prostitusie in my hart kom plaas het.
Wat beteken Vrydagnagte se uitreike vir jou persoonlik?
Ek hou baie daarvan om uit te gaan op straat om met die vroue te gesels. Ek deel graag met hulle dat alles nie tevergeefs is nie en dat daar 'n ander lewe vir hulle is. Baie keer sal die vroue dinge sê soos "jy sal nooit verstaan nie" en "jy weet nie waardeur ek gaan nie'" maar dit is juis dan wanneer ek my getuienis deel.
Om in die oggend wakker te word, dwelmvry, en te weet dat die Here my siel gered het.
Haweloosheid. Dit was ook een van my grootste vrese. Ek was nooit haweloos nie, maar ek het altyd geweet dat dit maklik kon gebeur het in my tipe leefstyl.
Wat is jou gunsteling teks uit die Bybel?
1 Korintiërs 10:13 – "Geen versoeking wat meer is as wat 'n mens kan weerstaan, het julle oorval nie. God is getrou. Hy sal nie toelaat dat julle bo julle kragte versoek word nie; as die versoeking kom, sal Hy ook die uitkoms gee, sodat julle dit kan weerstaan."
'n Laaste woord:
Eenmaal het 'n man vir my gesê dat ek lief is vir seks. Ek het net my kop geskud en gesê: "Mens verkoop nie iets waarvoor jy lief is nie". In die Here het ek geleer om myself lief te hê.